Asiyesikia la mkuu huvunjika guu

ASIYESIKIA LA MKUU HUVUNJIKA GUU. 

Methali hii maana yake ya nje ni mkuu ni mkubwa au mvyele na guu ni mguu au kiungo cha mwili. Maana ya ndani ni mtu ambaye atakanywa au kushauriwa kuhusu jambo fulani kisha baadaye akakataa basi mwishowe huharibikiwa.

Kutokana na kisa cha mvulana aliyejulikana kwa jina lake maarufu Mtoro. Mvulana huyu alikuwa ni mtanashati mwenye sifa tele. Mtoro alikuwa na bidii masomoni, hata hivyo alikuwa akipigiwa mfano kwa wengine. Licha ya hayo, alikuwa mtakatifu katika dini na kuwaheshimu wazazi wake. Mtoro aliwasaidia wazazi kazi zote za nyumbani pasi na bezo. 
Siku zilienda, mafuma yakapita na miezi ikapita. Mtoro alianza kubadilika ghafla baada ya kujiunga na kikosi cha watu mtaani. Tabia za Mtoro zilianza kubadilika. Wazazi wake walimtambua mwana wao na kuanza kumkanya mapema kwani walikumbuka kwamba samaki mkunje angali mbichi. Jinsi Mtoro alivyokanywa na kupewa wasia, masikio aliyatia nta. Akakosa kusikia la mwadhini wala mteka maji msikitini. Mtoro alianza kutumia dawa za kulevya polepote hadi akazorota afya yake. Isitoshe, alijiingiza katika genge la wezi. Wanakijiji walilalamika mtaani kutokana na wizi uliokithiri. 
Hatimaye, maisha ya Mtoro yalikuwa ya juu juu yaani hatarini. Mtoro aliwindwa kama mnyama wa porini. Alitafutwa kwa udi na uvumba ilimradi apatikane. Wanakijiji walifanya mkutano kutafuta njia za kumpata Mtoro. Ghafla, uchunguzi ulianza usiku na mchana. 
Mtoro alitembea na chini wenyewe wakitembea na juu lakini, mbivu na mbichi ilibainika ilipofikia siku arubaini. Siku hiyo Mtoro alipatikana kwenye kichochoro amejibwaga akipumzika. Vijana waliandamana na kumkamata Mtoro kwani alishikwa na akashikamana. 
Gari la polisi lilifika kama upepo, Mtoro alishikwa na kurushwa garini kama gunia. Wazazi wake waliarifiwa kufika mahakamani. Mtoro alihukumiwa kifungo hicho. Baada  ya kutolewa aliapa kuwa hatorudia tena. Tangu siku hiyo, ndipo  niligundua kuwa asiyesikia la mkuu huvunjika guu.